《登扶风王宗元山亭》
宋代·黄庶

云收南山头，太白青崔嵬。
我有泉石梦，坐对怀抱开。
小池数斛泉，涉鸟来毡毸。
遗翎与行迹，纵横在苍苔。
忆得钓矶上，到家如一回。
蔬畦参差绿，采掇助酒杯。
痛饮不能去，绕竹犹徘徊。
主人林岩癖，笑傲苍烟堆。
心忧百里病，良田正黄埃。
欲知主人喜，雨抱山脚来。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。